J-dag

J-dag er den dag, hvor årets Julebryg lanceres; 'J' for julebryg. J-dag skulle være et øl-alternativ til fejringen af Beaujolais nouveau komme hvert år i 1980'erne, hvor vin under stor pressebevågenhed blev kørt fra Frankrig til Danmark af privatpersoner.

J-dag markerer, at bryggeriernes juleøl og julebryg lanceres, og bryggerierne kører rundt til barer og restauranter og udeler gratis julebryg og merchandise. Bryggeriernes chauffører og andre ansatte er som regel udklædt ud som nisser - nogle steder medbringes orkestre der spiller julemusik.

Navnet spiller på D-dag som et eksempel på en dato for en stor begivenhed.

I 1980'erne - i al fald så tidligt som 1985 - blev juleøllens komme markeret på DTU (dengang DTH), hvor lanceringen af Carlsberg 47 og Tuborg Julebryg var lagt i uge 47. I modsætning til P-dag var det primært en aften-event, som var sekundær til P-dag.

I 1990 brugte Tuborg første gang 'J-dag' i markedsføringen af Tuborg Julebryg. Derefter blev J-dag gjort til en årlig tradition hver 2. onsdag i november kl. 23:59. I Randers i begyndelsen af 1970’erne var X-dag, dagen hvor bryggeriet Thor frigav den hvide X-mas. 

I 1999 flyttede Tuborg dog J-dag fra onsdag til den første fredag i november kl. 20:59. Det skete primært, fordi der var for mange problemer med unge, som angiveligt ikke mødte op til undervisning dagen efter. Derfor valgte man i samarbejde med Bryggeriforeningen at flytte J-dag.

I 2009 blev J-dag flyttet igen til den sidste fredag i oktober. I 2009 faldt J-dag således den 30. oktober.

I 2010 blev J-dag igen flyttet til den første fredag i november.

I 2020 offentliggjorde Ekstra Bladet at på grund af coronakrisen ville årets julebryg ikke blive lanceret første fredag i november kl. 20.59, ligesom der heller ikke vil blive uddelt gratis smagsprøver. I stedet vil Tuborg Julebryg blive sat til salg hele dagen. "I mange år har det været et tema, at når Tuborg Julebryg kom på gaden, gik vi ud og gav gratis øl. Og vi gjorde det kl. 20.59. Det handler også om at holde et fest på det tidspunkt. Det synes vi ikke, tiden er til lige nu," fortalte Tuborgs marketingchef med henvisning til coronapandemien.

Med undtagelse af 2020 er J-dag en så fasttømret tradition, at færdselspolitiet fx planlægger spirituskontroller samme aften.

Ølentusiasternes J-dag 

Fra og med 2003 har en række barer og mikrobryggerier afholdt en alternativ J-dag; Ølentusiasternes J-dag eller ØJ-dag,
ØJ-dag er indstiftet i 2003 af Ølbaren som et velsmagende alternativ til de gamle bryggeriers J-dag [...] Formålet er at skabe opmærksomhed omkring det lidt bedre juleøl . J-dagen afholdes den første fredag i november.

J-Dage 
Kommende J-Dage:

 3. november 2023

Tidligere J-Dage:

 4. november 2022
 5. november 2021
 6. november 2020 - Aflyst grundet COVID-19
 1. november 2019
 2. november 2018
 3. november 2017
 4. november 2016
 6. november 2015
 7. november 2014
 1. november 2013
 2. november 2012
 4. november 2011
 5. november 2010
 30. oktober 2009
 7. november 2008
 2. november 2007
 3. november 2006
 4. november 2005
 5. november 2004
 7. november 2003
 1. november 2002
 9. november 2001
 3. november 2000
 5. november 1999
 11. november 1998
 12. november 1997
 13. november 1996
 8. november 1995
 9. november 1994
 10. november 1993
 11. november 1992
 13. november 1991
 14. november 1990 - Første kommercielle J-Dag
 20. november 1989
 21. november 1988
 16. november 1987
 17. november 1986
 14. november 1985

Se også 
 P-dag
 Julebryg

Referencer 

Juleskikke
Øl